AMATAV คาดรายได้ปี 64 โตก้าวกระโดด ยอดโอนไม่ต่ำกว่า 50 เฮคตาร์
AMATAV คาดรายได้ปี 64 โตก้าวกระโดด ยอดโอนไม่ต่ำกว่า 50 เฮคตาร์
16 มี.ค. 2564

นายณัทธร กิจสำเร็จ ผู้จัดการอาวุโสฝ่ายการเงินและบัญชี บริษัท อมตะ วีเอ็น จำกัด (มหาชน) หรือ AMATAV เปิดเผยว่า บริษัทคาดรายได้ปี 64 จะสามารถกลับมาเติบโตได้อย่างก้าวกระโดดจากปีก่อนที่มีรายได้ 534.36 ล้านบาท โดยได้รับปัจจัยหนุนมาจากยอดขายและยอดโอนที่ดินจากนิคมอุตสาหกรรมอมตะซิตี้ ฮาลองและนิคมอุตสาหกรรมลองถั่น ไม่น้อยกว่า 50 เฮคตาร์ จากปีก่อนที่บริษัทแทบจะไม่มีรายได้จากการขายที่ดินเลย เนื่องจากไม่มีพื้นที่ที่พัฒนารองรับการจำหน่าย จากผลกระทบจากการแพร่ระบาดของเชื้อไวรัสโควิด-19 ที่ส่งผลให้การทำงานต่างๆยากขึ้น
โดยในปีนี้สถานการณ์แพร่ระบาดของเชื้อไวรัวโควิด-19 คลี่คลายไปในทิศทางที่ดีขึ้นทั่วโลก ส่งผลให้ปัจจุบันนิคมฯอมตะซิตี้ ฮาลองมีลูกค้าที่เซ็นบันทึกข้อตกลงร่วมกัน (MOU) แล้วจำนวน 60 เฮคตาร์ และมีลูกค้าที่เซ็นสัญญาและตกลงจ่ายเงินแล้วจำนวน 30 เฮคตาร์ ซึ่งคาดว่าจะมียอดซื้อและยอดโอนได้ภายในปีนี้ไม่ต่ำกว่า 40 เฮคตาร์ ขณะที่ในส่วนนิคมฯลองถั่นปัจจุบันมีลูกค้าที่สนใจซื้อที่ดินแล้วประมาณ 3 ราย จำนวน 10 เฮคตาร์ ซึ่งคาดว่าจะเริ่มทยอยโอนยอดโอนที่ดินเพิ่มขึ้นในข่วงครึ่งปีหลัง และคาดว่าจะมียอดขายเพิ่มขึ้นด้วย
สำหรับงบลงทุนในปีนี้ยังคงไว้ตามแผนที่ 3,000-5,000 ล้านบาท เพื่อที่จะใช้ในการลงทุนขยายพื้นที่เพิ่มและก่อสร้างระบบต่างๆในนิคมฯอมตะซิตี้ ฮาลองและนิคมฯลองถั่นประมาณ 1,000-1,500 ล้านบาท และที่เหลือใช้ในการลงทุนในนิคมฯ Amata City Bienhoa รองรับความต้องการที่ดินที่มีเพิ่มขึ้นในปีนี้และต่อๆ ไป